1.Uvod

Uredba Komisije (EU) št. 1194/2012 vsebuje minimalne zahteve za energijsko učinkovitost usmerjenih sijalk, sijalk s svetlečimi diodami in pripadajoče opreme. Te zahteve za okoljsko primerno zasnovo se uvajajo v fazah, pri čemer se v vsaki fazi dodajajo nove ali strožje zahteve v primerjavi s prejšnjo fazo. Zadnja med njimi, faza 3, se bo uporabljala od 1. septembra 2016, zanjo pa se bo zahtevala najnižja energijska učinkovitost stopnje 0,95 za žarnice z nitko, 0,36 za visokointenzivnostne sijalke in 0,2 za vse druge sijalke, izraženo z indeksom energijske učinkovitosti (EEI). Usmerjene halogenske žarnice za omrežno napetost, ki so trenutno na trgu, ne izpolnjujejo zahteve za žarnice z nitko, zato jih bo v fazi 3 prepovedano dajati na trg.

Da te halogenske žarnice ne bi bile ukinjene brez ustrezne možnosti za zamenjavo, Uredba št. 1194/2012 določa, da se bo faza 3 začela uporabljati za žarnice z nitko za omrežno napetost samo, če „Komisija s podrobno oceno trga najpozneje do 30. septembra 2015 dokaže in obvesti Posvetovalni forum, da so na trgu sijalke za omrežno napetost, ki so:

– skladne z največjim EEI v fazi 3,

– cenovno dostopne v smislu, da ne pomenijo pretiranih stroškov za večino končnih uporabnikov,

– z vidika parametrov funkcionalnosti za potrošnika širše gledano enakovredne žarnicam z nitko za omrežno napetost, ki so na voljo na dan začetka veljavnosti te uredbe [3. januarja 2013], med drugim tudi glede svetlobnega toka v celotnem razponu referenčnih svetlobnih tokov iz preglednice 6, [Uredbe št. 1194/2012, z razponom od 90 lm do 1000 lm],

– v skladu z najsodobnejšimi zahtevami za združljivost združljive z opremo, zasnovano za namestitev med omrežjem in žarnicami z nitko, ki so na voljo na dan začetka veljavnosti te uredbe.“

To sporočilo izpolnjuje zakonsko zahtevo za oceno trga glede možnosti nadomestnih sijalk za omrežno napetost, ki so na voljo na trgu. Izhaja iz tehničnega pregleda trga, ki so ga za Komisijo izdelali zunanji tehnični svetovalci in ki je bil predstavljen Posvetovalnemu forumu za okoljsko primerno zasnovo.

2.Skladnost z največjim indeksom energijske učinkovitosti

Najverjetnejša možnost za zamenjavo halogenskih žarnic so sijalke s svetlečimi diodami (LED), s katerimi se trenutno preoblikuje trg svetil. Okrog 70 % vseh modelov LED-sijalk, ki so na trgu, izpolnjuje zahtevo najvišjega indeksa energijske učinkovitosti za fazo 3, zato imajo potrošniki na izbiro dovolj možnosti za zamenjavo. Delež teh skladnih sijalk, ki so na voljo na trgu, se bo zaradi stalnih izboljšav v tehnologiji LED predvidoma še povečal.

3.Cenovna dostopnost rešitev za zamenjavo

Usmerjene LED-sijalke, ki se prodajajo na trgu EU, so cenovno dostopne tako v smislu maloprodajnih cen kot tudi stroškov v življenjskem ciklu.

Kar zadeva maloprodajne cene, je strošek začetne naložbe pri LED-sijalkah sicer višji kakor pri usmerjenih halogenskih žarnicah za omrežno napetost, vendar so ugotovljene cene v razponu od približno 1,80 EUR do 18 EUR, odvisno od blagovne znamke, prodajnega mesta in vrste LED-sijalke. Večina LED-sijalk stane manj kot 10 EUR. Te cene se bodo zaradi tehnološkega razvoja v tehnologiji LED predvidoma še naprej zniževale; v prvih štirih mesecih leta 2015 so bila na trgu EU ugotovljena znižanja maloprodajnih cen do 25 %.

Nižja poraba energije pri LED-sijalkah, pogosto s faktorjem okrog 5, omogoča potrošnikom občutne prihranke v smislu stroškov v življenjskem ciklu, tudi ob upoštevanju višjih maloprodajnih cen. Trenutno možne dobe povračila naložb so približno eno leto ali manj, v skoraj vseh primerih pa bodo prihranki pri zamenjavi usmerjenih halogenskih žarnic za omrežno napetost z LED-sijalkami pokrili začetne stroške.

4.Pretežna enakovrednost glede na funkcionalnost

LED-sijalke nudijo možnost funkcionalno popolnoma enakovredne zamenjave za okrog 90 % modelov usmerjenih halogenskih žarnic za omrežno napetost, ki so na trgu. Te LED-sijalke izpolnjujejo funkcionalne zahteve za okoljsko primerno zasnovo iz Uredbe št. 1194/2012, vključno z zadostnim indeksom barvnega videza (CRI) v višini CRI ≥ 80, pri čemer nekatere LED-sijalke dosegajo visok CRI, ki je višji od 90. Izbira LED-sijalk glede na svetlobni tok, kot svetlobnega snopa, barvno temperaturo in modele je na splošno večja kot pri usmerjenih halogenskih žarnicah za omrežno napetost, ki so na trgu.

Za preostalih 10 % modelov usmerjenih halogenskih žarnic za omrežno napetost, ki so na trgu, LED-sijalke nudijo možnost funkcionalno pretežno enakovredne zamenjave. Potrošniki bodo morda morali narediti kompromis pri manj pomembnih značilnostih, kakor je kot svetlobnega snopa, a večinoma ne bodo opazili razlike. Druga možnost je uporaba adapterjev za ustrezno vrsto priključka, tako da bi z LED-sijalko z drugačnim vznožkom dosegli popolno enakovrednost.

5.Združljivost z opremo

LED-sijalke kot zamenjava so na splošno združljive z opremo, ki se uporablja za usmerjene halogenske žarnice za omrežno napetost. Izjema je njihova združljivost z zatemnilniki; zatemnitev je mogoča pri vseh halogenskih žarnicah, med LED-sijalkami, ki so na trgu EU, pa le nekatere delujejo s hrbtno krmiljenimi in čelno krmiljenimi zatemnilniki, ki so bili na voljo na trgu 3. januarja 2013, ko je začela veljati Uredba št. 1194/2012. Te LED-sijalke, ki jih je mogoče zatemniti, prav tako izpolnjujejo vse zahteve.